སྤྱིར་འཛམ་གླིང་ཤར་ནུབ་ཀྱི་རྩོམ་པ་པོ་མང་ཐད་ནས་བཤད་ན་ཁོ་རང་ཚོར་ཆུང་དུས་ཀྱི་འཚོ་བའི་གོམས་གཤིས་སམ་ཁྱིམ་གྱི་སློབ་གསོ།སྤྱི་ཚོགས་འཚོ་བའི་ཤུགས་རྐྱེན་སོགས་ཀྱིས་རྩོམ་རིག་གསར་རྩོམ་གྱི་ལམ་ཁར་ཤན་ཤུགས་མི་དམན་པ་ཞིག་ཐེབས་ཡོད་པ་ཡིན་ཏེ།རྩོམ་རིག་གི་རྣམ་བཤད་བློ་གསར་འཇུག་ངོགསསུསྤྱི་ཚོགས་འཚོ་བ་ནི་རྩོམ་རིག་གིས་གཙོས་སྒྱུ་རྩལ་ཡོ་དོ་ཅོག་གི་མཚོན་བྱའི་ཡུལ་ཉག་ཅིག་ཡིན་ནའང་།དེ་ནི་རྙོག་འཛིང་ཆེ་ཞིང་གཏིང་མཐའ་མི་ལོན་པས་རེ་རེ་བཞིན་བློར་ཤོང་རྒྱུ་ནི་ཆེས་དཀའ་བ་ཞིག་ཡིན།དེས་ན་རྩོམ་རིག་གི་མཚོན་བྱར་དྲངས་པའི་སྤྱི་ཚོགས་འཚོ་བ་ནི་ཡོངས་ཁྱབ་ཀྱི་རང་བཞིན་ལྡན་པ་དང་།མཛེས་དཔྱོད་ཀྱི་རིན་ཐང་ལྡན་པར་མ་ཟད།རྩོམ་པ་པོས་དངོས་སུ་མྱོང་རྟོགས་བགྱིས་པ་ཞིག་ཀྱང་ཡིན་དགོས།དེ་བཞིན་དུ་ཅོ་ནེ་ཡུམ་ཚེ་རིང་ཡང་ཆུང་དུས་ཀྱི་སྤྱི་ཚོགས་འཚོ་བའི་གོམས་གཤིས་སམ་རང་ཁྱིམ་གྱི་ཆ་རྐྱེན་སོགས་རྒྱུ་རྐྱེན་གང་མང་ཞིག་གི་དབང་གིས་རྩོམ་རིག་གསར་རྩོམ་གྱི་སྙེག་ལམ་དང་།རྩོམ་གཤིས་སོགས་ལ་བག་ཆགས་ཟབ་མོ་ཞིག་བཞག་ཡོད་པ་རེད།